Informatīvais ziņojums “Par augstas gatavības projektiem, kas saistīti ar Covid-19 krīzes pārvarēšanu un ekonomikas atlabšanu”

Saskaņā ar Ministru kabineta 2021.gada 23.februāra sēdes protokola Nr.19 9.§ ”Informatīvais ziņojums “Par pieejamiem finanšu resursiem valsts budžeta programmā “Līdzekļi neparedzētiem gadījumiem” Covid-19 ierobežošanas vienreizēju pasākumu finansēšanai 2021.gadā un to izlietojumu, valsts parāda un plānotā deficīta līmeni”” (turpmāk - š.g. 23.februāra sēdes protokola Nr.19, 9.§) 5.punktā noteikto ministrijām uzdots līdz 2021.gada 4.martam plkst. 12:00 iesniegt Finanšu ministrijā detalizētu informāciju par augstas gatavības projektiem, kas saistīti ar Covid-19 krīzes pārvarēšanu un ekonomikas atlabšanu, sadalījumā starp 2021. un 2022.gadu, ministrijām un budžeta programmām/ apakšprogrammām.

Turklāt š.g. 23.februāra sēdes protokola Nr.19, 9.§ 6.punktā Finanšu ministrijai uzdots apkopot šī protokollēmuma 5.punktā minēto informāciju, paredzēt, ka pasākumi, kuri īstenojami 2021.gadā, tiek finansēti no līdzekļiem neparedzētiem gadījumiem, savukārt 2022.gadā nepieciešamais finansējums tiek iekļauts, gatavojot 2022.gada valsts budžeta projektu, un iesniegt jautājumu izskatīšanai Ministru kabineta 2021.gada 11.marta sēdē.

Vienlaikus š.g. 23.februāra sēdes protokola Nr.19, 9.§ 7.punktā Vides aizsardzības un reģionālās attīstības ministrijai uzdots sagatavot un iesniegt izskatīšanai Ministru kabineta 2021.gada 11.marta sēdē priekšlikumus par grozījumiem Covid-19 infekcijas izplatības seku pārvarēšanas likumā, paredzot deleģējumu Ministru kabinetam izdot noteikumus par kritērijiem augstas gatavības pašvaldību investīciju projektiem administratīvi teritoriālās reformas mērķu sasniegšanai, kas vienlaicīgi mazinātu Covid-19 radītās sekas reģionālā līmenī.

Vides aizsardzības un reģionālās attīstības ministrija ir izstrādājusi grozījumus Covid-19 infekcijas izplatības seku pārvarēšanas likumā, plānojot to iesniegt izskatīšanai Ministru kabinetā, kuri paredz, ka Covid-19 radīto seku mazināšanai reģionālā līmenī un administratīvi teritoriālās reformas mērķu sasniegšanai pašvaldības var izstrādāt investīciju projektus un pretendēt uz valsts līdzfinansējuma saņemšanu, kā arī nosacījumus augstas gatavības pašvaldību investīciju projektu pieteikšanai valsts līdzfinansējuma saņemšanai, kā arī paredz, ka investīciju projektu izskatīšanas un finansējuma piešķiršanas kārtību nosaka Ministru kabinets. Attiecīgi Vides aizsardzības un reģionālās attīstības ministrija atbilstoši Covid-19 infekcijas izplatības seku pārvarēšanas likumā plānotajam deleģējumam izstrādās finansējuma piešķiršanas kārtību, savukārt Finanšu ministrija atbilstoši Ministru kabineta lēmumam rezervēs šo projektu īstenošanai nepieciešamo finansējuma apjomu.

**1. Nozaru ministriju iesniegtā informācija par augstas gatavības projektiem**

Atbilstoši š.g. 23.februāra sēdes protokola Nr.19 9.§ 5.punktā uzdotajam informāciju iesniedza tālāk minētās ministrijas – Ārlietu ministrija, Iekšlietu ministrija, Satiksmes ministrija, Tieslietu ministrija, Vides aizsardzības un reģionālās attīstības ministrija, Kultūras ministrija un Veselības ministrija. Š.g. 9.martā vairākas no tām iesniedza precizētu informāciju par nepieciešamo finansējumu augstas gatavības projektiem, kas saistīti ar Covid-19 krīzes pārvarēšanu un ekonomikas atlabšanu, kā arī ziņojuma sagatavošanas laikā veikti precizējumi, ņemot vērā papildu sniegto informāciju. Savukārt Izglītības un zinātnes ministrija vēstulē norādīja, ka par daļu no projektiem par kopsummu 9 100 000 *euro* ir vēl jāprecizē atsevišķi juridiskie un tehniskie īstenošanas aspekti, tāpēc Izglītības un zinātnes ministrija attiecīgos investīciju projektu aprakstus un finansējuma sadalījumu pa projektiem, projektu īstenošanas gadiem un izdevumu pozīcijām iesniegs Finanšu ministrijā tuvāko nedēļu laikā pēc informatīvā ziņojuma apstiprināšanas Ministru kabinetā.

Informāciju ar priekšlikumiem iesniedza arī Ekonomikas ministrija, tomēr tās pieprasījumā iekļautie pasākumi bija atbalsta pasākumi nevis investīcijas, attiecīgi tie neatbilda Ministru kabineta š.g. 23.februāra sēdē noteiktajam. Arī Labklājības ministrijas iesniedza informāciju par nepieciešamo finansējumu infrastruktūras sakārtošanai valsts sociālās aprūpes centros un sociālās integrācijas valsts aģentūrā, par kuriem Labklājības ministrijai jāsniedz kopējais redzējums un jautājums jāpiesaka risināšanai ikgadējā valsts budžeta un vidēja termiņa budžeta ietvara likumprojektu sagatavošanas procesā.

Informācija par 8 ministriju iesniegtajiem pieprasījumiem:

**Ārlietu ministrija** pieprasījusi līdzekļus līdz **1 100 000 *euro*** apmērā, pārbūves veikšanai Latvijas valsts īpašumā Parīzē, kurā ir izvietota Latvijas Republikas vēstniecība Francijā un Latvijas Republikas pastāvīgā pārstāvniecība OECD**.**

**Iekšlietu ministrija** pieprasījusi līdzekļus līdz **27 300 000 *euro*** apmērā pasākumam “Infrastruktūras attīstības projektu īstenošana iekšlietu nozarē”, tajā skaitā Valsts ugunsdzēsības un glābšanas dienesta depo ēku būvniecībai, kā arī ēkas iegādei un pārbūvei Valsts policijas vajadzībām.

**Izglītības un zinātnes ministrija** pieprasījusi līdzekļus līdz **40 951 325 *euro*** apmērā būvdarbiem augstas gatavības Izglītības un zinātnes ministrijas resora izglītības attīstības projektiem, tajā skaitā līdz **5 177 737** *euro* pieprasīti Kultūras ministrijas profesionālās izglītības iestādēm. Sadalījumu pa projektiem Izglītības un zinātnes ministrija iesniegs tuvāko nedēļu laikā.

**Satiksmes ministrija** pieprasījusi līdzekļus līdz **55 000 000 *euro*** apmērā autoceļu projektu īstenošanai, atbilstoši Vides aizsardzības un reģionālas attīstības ministrijas informatīvā ziņojuma “Par investīciju programmas valsts autoceļu attīstībai administratīvi teritoriālās reformas kontekstā īstenošanu” minētajam. VSIA “Latvijas Valsts ceļi” (Satiksmes ministrija) nodrošinās iepirkumu procedūru valsts autoceļu atjaunošanas projektiem, kuru īstenošanas termiņš ir 2021. gads.

**Tieslietu ministrija** pieprasījusi līdzekļus līdz **5 460 000 *euro*** apmērā Vienota Valsts tiesu ekspertīžu centra izveidei.

**Vides aizsardzības un reģionālās attīstības ministrija** pieprasījusi līdzekļus līdz **54 300 000 *euro*** apmērā pašvaldību augstas gatavības pakāpes investīciju projektiem, kas īstenojami atbilstoši Ministru kabineta noteiktajai kārtībai par nosacījumiem augstas gatavības pašvaldību investīciju projektu pieteikšanai valsts līdzfinansējuma saņemšanai, par investīciju projektu izskatīšanu un finansējuma piešķiršanu, kuru izstrādās Vides aizsardzības un reģionālās attīstības ministrija, ņemot vērā tās sagatavoto grozījumu Covid-19 infekcijas izplatības seku pārvarēšanas likumā, kā arī nepieciešamo finansējumu Rīgas Austrumu maģistrāles posma otrās kārtai.

**Kultūras ministrija** pieprasījusi līdzekļus līdz **17 290 000** ***euro*** apmērā kultūrizglītības iestādēm, profesionālās mākslas iestādēm un mantojuma iestādēm, kā arī Izglītības un zinātnes ministrija pieprasījusi **5 177 737** ***euro*** Kultūras ministrijas profesionālās izglītības iestādēm (kā norādīts iepriekš).

**Veselības ministrija** pieprasījusi līdzekļus līdz **18 200 000 *euro*** apmērā ārstniecības iestāžu vēsturisko korpusu atjaunošanai, energoefektivitātes paaugstināšanai, renovācijai, infrastruktūras uzlabošanai, kā arī IT sistēmu risinājumiem.

Apkopotā informācija par ministrijām nepieciešamo finansējumu augstas gatavības projektiem sniegta tabulā Nr.1.

Tabula Nr.1

**Ministriju iesniegtā informācija par nepieciešamo finansējumu augstas gatavības projektiem, kas saistīti ar Covid-19 krīzes pārvarēšanu un ekonomikas atlabšanu**

| Budžeta resori/ projekti | **2021.gadā, *euro*** | **2022.gadā, *euro*** | **Kopā, *euro*** |
| --- | --- | --- | --- |
| **PAVISAM KOPĀ:** | **120 768 037** | **98 833 288** | **219 601 325** |
| Ārlietu ministrija | 100 000 | 1 000 000 | 1 100 000 |
| Iekšlietu ministrija | 11 835 120 | 15 464 880 | 27 300 000 |
| Izglītības un zinātnes ministrija  | 9 299 839 | 26 473 749 | 35 773 588 |
| Satiksmes ministrija | 55 000 000 | 0 | 55 000 000 |
| Tieslietu ministrija | 402 359 | 5 057 641 | 5 460 000 |
| Vides aizsardzības un reģionālās attīstības ministrija | 27 150 000 | 27 150 000 | 54 300 000 |
| Kultūras ministrija | 10 191 543 | 12 276 194 | 22 467 737 |
| Veselības ministrija | 6 789 176 | 11 410 824 | 18 200 000 |

2. Nosacījumi nozaru ministriju pieteikto augstas gatavības projektu īstenošanai

Atbilstoši Sadarbības partneru panāktajai vienošanai par nozaru ministriju pieteikto augstas gatavības projektu īstenošanas gaitu noteikt, ka:

* ministrijām, kurām piešķirts papildu finansējums ar Covid-19 krīzes pārvarēšanu un ekonomikas atlabšanu saistītu augstas gatavības projektu īstenošanai, līdzekļu izlietošanā ievērot Likuma par budžetu un finanšu vadību 46.panta pirmajā daļā noteikto, ka budžeta finansētu institūciju, budžeta nefinansētu iestāžu un pašvaldību, kā arī kapitālsabiedrību, kurās ieguldīta valsts vai pašvaldību kapitāla daļa, vadītāji ir atbildīgi par šajā likumā noteiktās kārtības un prasību ievērošanu, izpildi un kontroli, kā arī par budžeta līdzekļu efektīvu un ekonomisku izlietošanu atbilstoši paredzētajiem mērķiem;
* tiek atbalstīti investīciju projekti atbilstoši Likumā par budžetu un finanšu vadību noteiktajam, ka budžetu investīcijas ir budžetu izdevumi pamatkapitāla veidošanai, kuru rezultātā tiek radīts jauns pamatlīdzeklis, ieguldījuma īpašums vai nemateriālais ieguldījums vai kuri uzlabo attiecīgā pamatlīdzekļa, ieguldījuma īpašuma vai nemateriālā ieguldījuma stāvokli (aktīva pārbūve, restaurācija vai atjaunošana) tā lietderīgās lietošanas laikā vai būtiski maina esošā aktīva īpašības, salīdzinot ar tā iepriekšējiem rādītājiem, kā arī atbalstāmi izdevumi par pakalpojumiem, ja tie nepieciešami projektu vadības nodrošināšanai;
* investīcijas pašvaldībām tiek plānotas kā kapitālo izdevumu transferti pašvaldībām un tiek piešķirtas atbilstoši Ministru kabineta noteiktajai kārtībai par nosacījumiem augstas gatavības pašvaldību investīciju projektu pieteikšanai valsts līdzfinansējuma saņemšanai, par investīciju projektu izskatīšanu un finansējuma piešķiršanu, kuru izstrādās Vides aizsardzības un reģionālās attīstības ministrija, ņemot vērā tās sagatavoto grozījumu Covid-19 infekcijas izplatības seku pārvarēšanas likumā;
* tiek atbalstīti ar Covid-19 krīzes pārvarēšanu un ekonomikas atlabšanu saistīti augstas gatavības projekti, kuri ir vienreizēji, terminēti, to īstenošana tiek uzsākta 2021.gadā un tie ir pilnībā īstenojami līdz 2022.gada beigām, sasniedzot mērķi, ievērojot ziņojuma tabulā Nr.1 noteikto maksimālo finansējuma kopējo apmēru un sadalījumā pa gadiem, nerada vajadzību pēc papildus līdzekļiem turpmākajos gados un ministrijām jānodrošina minēto nosacījumu izpilde;
* ņemot vērā, ka no Izglītības un zinātnes ministrijas nav saņemta informācija par indikatīvo projektu sadalījumu attiecībā uz daļu no projektiem par kopsummu 9 100 000 *euro*, jautājums par tā atbalstīšanu Ministru kabinetā skatāms atsevišķi;
* ministrijām, kurām atbalstīts papildu finansējums, atļaut uzsākt nepieciešamās iepirkuma procedūras projektu realizācijai;
* līgumiem par projektu īstenošanu jābūt noslēgtiem līdz 2021.gada 1.augustam;
* īstenojamie pasākumi 2021.gadā tiek finansēti no valsts budžeta programmas “Līdzekļi neparedzētiem gadījumiem”, savukārt 2022.gadā nepieciešamais finansējums tiek iekļauts, gatavojot 2022.gada valsts budžeta projektu;
* investīcijas valsts kapitālsabiedrībās tiek veiktas ar ieguldījumu pamatkapitālā;
* ministrijām atbilstoši sēdē atbalstītajam finansējumam 2021.gadam sagatavot un iesniegt apstiprināšanai Ministru kabinetā atsevišķus rīkojuma projektus par līdzekļu piešķiršanu no budžeta resora “74. Gadskārtējā valsts budžeta izstrādes procesā pārdalāmais finansējums” valsts budžeta programmas “Līdzekļi neparedzētiem gadījumiem”, vai arī par apropriācijas palielināšanu ieguldījumam pamatkapitālā, atbilstoši faktiski nepieciešamajam apmēram, ņemot vērā iepirkuma rezultātus, nepārsniedzot informatīvā ziņojuma tabulā Nr.1 noteikto finansējumu 2021.gadam;
* ministrijām atbilstoši sēdē atbalstītajam finansējumam 2022.gadam iesniegt Finanšu ministrijā priekšlikumus finansējuma sadalījumam programmu/ apakšprogrammu sadalījumā, atbilstoši faktiski nepieciešamajam apmēram, ņemot vērā iepirkuma rezultātus, nepārsniedzot informatīvā ziņojuma tabulā Nr.1 noteikto finansējumu 2022.gadam.

Finanšu ministrs J. Reirs

Adijāne,67095437

Zane.Adijane@fm.gov.lv